М О Т И В И

към проекта на Закон за изменение и допълнение на Закона за генетично модифицирани организми

Проектът на Закон за изменение и допълнение на Закона за генетично модифицирани организми е разработен с цел да се приведе националното законодателство в областта на биологичната безопасност в съответствие с действащото Европейско законодателство, като същевременно се подобри защитата на гражданите от потенциално вредни агенти.

Предложените промените в Закона за генетично модифицирани организми (ЗГМО) са в отговор на мотивирано становище 2010/2152 C(2012) 2588 от 26 Април 2012 г на Европейската Комисия по Нарушение № 2010/2152, с което Република България се приканва да промени чл. 17, ал. 1 от ЗГМО, като включи в обхвата му и дейности с ГМО без риск за човешкото здраве и околната среда, като по този начин приведе Закона в пълно съответствие с разпоредбите на Директива 2009/41/ЕО относно работата с генетично модифицирани микроорганизми в контролирани условия.

Понастоящем, чл. 23 от ЗГМО задължава работа с ГМО в контролирани условия да се извършва само в помещения, които са били регистрирани в Министерството на околната среда и водите и отговарят на изискванията за безопасна работа, независимо от наличието или отсъствието на риск за здравето и околната среда По този начин всички ГМО попадат в обхвата на ЗГМО, въпреки, че не е изрично упоменато, че ГМО, които не представляват риск за човешкото здраве и околната среда също се включват в разпоредбите на чл. 17, ал. 1 от ЗГМО. Това поражда известна правна несигурност.

С цел да се внесе пълна правна яснота, се предлага да бъдат направени предложените промени в ЗГМО. Това ще доведе и до прекратяване на процедурата по Нарушение № 2010/2152.

Предложените промените в Закона за отговорността за предотвратяване и отстраняване на екологични щети са в изпълнение на поети ангажименти пред Европейската комисия за привеждане в пълно съответствие на транспонирането в националното законодателство на Директива 2004/35/ЕО относно екологичната отговорност по отношение на предотвратяването и отстраняването на екологични щети (във връзка с писма на ЕК от м. ноември 2012г., м. февруари 2013г., както и първа двустранна среща на експертно ниво в Брюксел (25.04.2012г.) за обсъждане на въпроси с цел установяване пълнотата на транспониране на Директивата в националното законодателство).

Допълнително се предлагат изменения в ЗГМО, които ще повишат ефективността на работата на Консултативната комисия по ГМО.

Изменението в чл. 6, ал. 2, т. 3 на ЗГМО ще позволи на Комисията да подпомага дейността на министрите на околната среда и водите, и на земеделието и храните в областта на ГМО и в случаите, когато тяхната компетентност, произтича от европейско или национално законодателство, различно от Закона за ГМО, без да се засягат настоящите и правомощия.

Предлагаме в работата на Комисия, без право на глас, да се включат представители на няколко допълнителни ведомства, които имат функции по контрола и употребата на ГМО, с цел да се подобри и ускори нейната работа, както и тази на съответните ведомства.

Допълнително се регламентира участието на външни експерти в работата на Консултативната комисия по ГМО, когато се разглеждат въпроси изискващи специфична научна експертиза. Въвежда се изискване външните експерти да са хабилитирани, с цел да се гарантира високата им квалификация, а броят им се ограничава до трима, за да се избегнат извънредни разходи.

Предлаганите промени няма да окажат пряко и/или косвено въздействие върху държавния бюджет и не налагат други изменения в българското законодателство.